Kaliňák, Robert, podpredseda vlády a minister vnútra SR (2017-12-05):
Ďakujem pekne, aby som sa vedel zariadiť. Ďakujem pekne. Vážený pán predsedajúci, vážené dámy poslankyne, vážení poslanci, dovoľte aj mne, aby som sa vyjadril k dnešnému návrhu a tak trochu aj reagoval na to, čo tu už bolo doteraz povedané. Musím povedať, že som dlho uvažoval nad tým, že prečo taká poľovačka, keď za uplynulé obdobie, v druhom volebnom období sa žiadny návrh nezrodil. V prvom období, to bolo v roku 2010, to bolo za už spomínanú výbušninu, kde spanikáril jeden z policajtov hraničnej polície a v zásade jednu nástrahu z toho batožinového priestoru nevybral a tak sme nechcene odoslali zaujímavú poštu do Írska. A v zásade po tých ďalších štyroch rokoch sa nič neudialo a potom na záver toho obdobia sa začali diať veci. Ťažko povedať, či to bolo naše tvrdé postavenie voči migračnej kríze, ktoré mnohým mimovládnym organizáciám a ďalším sponzorom, ktorých rád chodí navštevovať aj náš pán prezident, začalo vadiť, tento tvrdý postoj, aj to, že sme dokázali Slovensko ochrániť pred masívnou migračnou vlnou. A bolo to vtedy naozaj ťažké. Vtedy som na hranici s Maďarskom žiadneho poslanca SaS nevidel, asi sa báli, ktorí mohli prísť vtedy a skontrolovať prácu polície a skontrolovať prácu ministerstva vnútra priamo v teréne, kedy 24 hodín denne sme strážili našu hranicu, aby tá vlna sa nepreliala na Slovensko, pretože cesta Maďarsko – Slovensko – Česko – Nemecko, Maďarsko – Slovensko – Poľsko – Nemecko je aj dnes trasou, ktorá je mimoriadne skúšaná. No ale ani členovia výboru pre obranu a bezpečnosť sa vtedy neprejavovali, že by chceli mať záujem, ani nikto. Asi to nebolo vtedy populárne. Alebo či to bolo tým, že niektoré orgány činné v trestnom konaní začali vyšetrovať tunák pána Matoviča v súvislosti s jeho daňovými podvodmi alebo pána prezidenta v súvislosti s jeho dépeháčkou, alebo to bolo tým. Ťažko to povedať, jednoducho vedenie rezortu začalo prekážať. Je pravda, že ak niekedy ministerstvo vnútra pod mojím vedením používalo silu a častokrát mnohé typy obštrukcií, tak jediný, kto sa tu má právo sťažovať relevantne, je tu strana Ľudové Slovensko Kotleba, pretože tam naozaj to bola priama fyzická konfrontácia aj s poslancami, ktorí tu dnes sedia v parlamente. Takže voči týmto výhradám, samozrejme, reagovať nie je dôvod. V ostatných prípadoch je to však mimoriadne, mimoriadne zaujímavé. Predovšetkým preto, že tu pred nami vo veľkej väčšine sedia ľudia, ktorí používajú lož ako svoju pracovnú metódu. Niekedy to nie je lož, niekedy je to proste nevedomosť. Niekedy je to nevzdelanosť. Niekedy je to úmysel poškodiť, len aby som zakryl svoje vlastné zlyhania. A myslím si, že to je aj dôvod, prečo tu pán Rajtár dnes sedí a prečo prednáša túto správu. Dôvod jeho vlastného osobného hlbokého zlyhania. Musím povedať, že pán Rajtár je klamár, veľký zbabelec a podvodník. Vždy som uvažoval, že ako je možné, že človek, ktorý sa na svojom profile alebo na profile SaS chváli tým, že vyštudoval manažment, môže dopúšťať takých fatálnych ekonomických nezmyslov a neznalostí základných ekonomických pojmov. Dokonca aj tá úplne elementárna matematika mu vôbec nejde. Viete, mal minulý týždeň takú bombastickú tlačovku o tom, a dneska to tu spomínal druhý raz, že neviem ani, koľko mám majetku. Viete, pán Rajtár, človek, ktorý sa hrdí tým, že vyštudoval manažment, by mal vedieť, že poradová číslovka a základná číslovka, alebo ináč, číslovka vyjadrujúca množstvo nie je jedno a to isté, že ak máte jedna a dva, to sa dá sčítať a spolu je to dokopy tri. A že sú to tri byty a že tie číslovky tam mám desať rokov a menili sa v priebehu tých časov podľa toho, koľko bytov som mal a koľko som ich kúpil alebo predal, tak to platí aj teraz. Jedna plus dva rovná sa tri. To znamená, stačí vedieť základnú matematiku a odpoveď na vašu zúfalú tlačovú konferenciu budete mať vo vrecku. Stačí si pozrieť predchádzajúce majetkové priznania a tam všetko budete mať napísané. To znamená, že vy ste moje majetkové priznanie ani nevideli a vychádzali ste z nejakej digitálnej podoby, ktorá, samozrejme, vždy nemusí odzrkadľovať skutočnosť. Ale ja som si zvykol, že jednoducho v mojom prípade neustále klamete, lebo niečo sa snažíte zakryť. V tomto prípade som sa teda pozrel, že ako to teda je s tým, že ako môže takto vyštudovaný manažér v zásade niečo, niečo riešiť. No a zistil som, že vy vlastne vysokú školu nemáte, pán Rajtár. Pán Rajtár si píše taký titul, ktorý sa získava na škole, ktorá sa volá Open University, a dovoľte, zabudol som (rečník si išiel zobrať notebook), aby som citoval z tejto školy zo svojho profilu. Je to škola, ktorá je špecialista na takzvané dištančné vzdelávanie alebo vzdelávanie cez internet. Naozaj si nepamätám, že by v nejakom prípade vysokoškolské vzdelanie druhého stupňa sa získavalo týmto spôsobom. V každom prípade vám prečítam profil študenta, ktorým sa, samozrejme, tu pán Rajtár hrdí. V zásade ide: „Pre vstup do programu sa nevyžaduje žiadne predchádzajúce vzdelanie.“ (Smiech v sále a potlesk.) „Potrebný je osobný počítač s prístupom na internet, osobná disciplína a chuť investovať energiu.“ (Smiech v sále.) Tieto šesťmesačné kurzy dokopy, keď ich spočítate, sú možno dva roky a dva roky niekde inde, bohužiaľ, podľa slovenských predpisov nereprezentujú vysokoškolské vzdelanie druhého stupňa. Samozrejme, ja si myslím, že je absolútne v poriadku mať strednú školu a byť odborník. Za to sa netreba nijakým spôsobom hanbiť. Ja som hrdý na svoje stredoškolské vzdelanie v rámci strojníckej priemyslovky, čo mám naozaj rád. Nakoniec aj tu v parlamente je množstvo ľudí, ktorí vysokú školu nemajú. Ale je jeden obrovský rozdiel napríklad medzi pani podpredsedníčkou Nicholsonovou, ktorá to nikdy nehrala, že má vysokú školu, s pánom Rajtárom, ktorý to predstiera, že ju má. (Smiech a potlesk v sále.) A od toho sa to odvíja. No a samozrejme, kedy to použil, pretože, samozrejme, on to nehovorí. To netvrdím, že by to hovoril denne, že je akademik a že by sa hrdil akademickým titulom. To nerobí, to za neho robia médiá, ktoré mu ten titul píšu pred menom, kde by mali byť akademické tituly druhého stupňa. On to určite osobne neurobil. Faktom však je, že za vlády Ivety Radičovej bol v Dozornej rade Slovenskej konsolidačnej. Ako iste viete, to je jedna z vecí, ktorou sa vláda Ivety Radičovej hrdí. Na to, aby ste mohli byť v kontrolných alebo v riadiacich úradoch štátnych spoločností, potrebujete mať vysokoškolské vzdelanie druhého stupňa. A to pán Rajtár zjavne nemá. Takže podvádzal a tým v podstate naviedol asi svojich šéfov, že vlastne má vysokoškolské vzdelanie druhého stupňa. Neviem o tom, že by sme mali uznané, určite nám to vysvetlí, ako to bolo v skutočnosti, pretože on má určite veľmi dobré jazykové vlastnosti a znalosti. Dokonca dvoch, jedného exotického jazyka, čo je určite veľmi dobré. Určite mnoho vecí vyštudoval aj na týchto kurzoch, ktoré sa poskytujú. To je v poriadku. To napríklad pani Remišová má dva také postgraduálne študijné programy, dva roky po vysokej škole, čo nie je ľahké študovať mimochodom a je to ťažké. A mnohí ďalší. Nie je to jednoduché. Ale po vysokej škole. To znamená, pochopil som, prečo vlastne jeho ekonomické hodnotenia majú také fatálne nedostatky a také fatálne chyby, že vlastne nerozumie a nevie spočítať ani jedna plus dva rovná sa tri v prípade napríklad počtu mojich bytov. A teda dohodnime sa, že keď hovoríme o týchto problémoch, tak, samozrejme, to, že zneužil tú dôveru, že má vysokoškolské vzdelanie a bol použitý v dozornej rade, je vec, ktorá tak vykresľuje trochu jeho charakter. Ktorá vykresľuje jeho charakter. No navyše treba povedať, že pán Rajtár všeobecne rád zavádza. Pán Rajtár tvrdí vo svojom profile poslanca, že od januára 2015 sa venuje podnikaniu v oblasti IT a sprostredkovania služieb. No problém je v tom, že sme nenašli žiadny záznam v živnostenskom registri alebo v obchodnom registri. Tak teraz som si neni určite úplne istý, že či opätovne pán Rajtár iba predstieral, že podniká a tak tým prekrýval svoju nezamestnanosť, alebo sa dopustil trestného činu podľa § 251 neoprávneného podnikania, alebo teda naozaj opäť iba hlúpo klamal, aby oklamal svojich voličov. Čo je horšie, ako oklamať svojich voličov? No a keď sa vrátim k tým ďalším veciam, tak je dôležité povedať, že pán Rajtár je aj absolútne zbabelec. A zbabelec je preto, pretože svojho asistenta na trestný čin naviedol, vedel, že pácha trestný čin. Nakoniec, samozrejme, o tom hovoril aj jeho asistent, ktorý ho, kde pán Rajtár spojil pána Rybaniča s novinármi, aby im tieto informácie mohol odovzdať. A teda teraz si všimnite, ako komicky vyzerá, keď hovorí o tom, že on hľadal podľa zákona o praní špinavých peňazí podozrivé operácie, ktoré sa majú nahlasovať. Áno, áno, nahlasovať sa majú všetky vedeniu banky a potom finančnej polícii. Ale nie novinárom, pán Rajtár. A keď pán Dostál sa snaží vás naozaj veľmi slabo brániť, tak, viete, pán Dostál, v tom je ten základný rozdiel, že v postavení, o ktorom vy hovoríte, v prípade Roberta Fica je presne pán Rajtár. Akurát že v prípade pána Rajtára ho on poslal, toho svojho asistenta, aby tie informácie zabezpečil. Informácie Robertovi Ficovi doniesol niekto iný. To sú tí primárni, ktorí majú porovnateľné trestné činy. To znamená, treba byť objektívny. No a samozrejme, čo sa stalo. Pán Rajtár sa absolútne dištancoval, on s tým nič nemá, on to nikdy nerobil. Má to len jednu chybu, pán poslanec. Vy ste boli prvý, ktorý tie informácie zverejnil. Nikto iný. Vy ste prvý boli, ktorý tie informácie zverejnil v otázkach, ale zverejnil. A ja vám nevyčítam to, že ste zverejnili tie informácie, ale že ste ich zverejnili sfalšované a pozmenené. K tomu sa ale, samozrejme, ešte dostanem. To znamená, niekto tu už narážal na to, že by ste mali byť chlap a mali by ste prestať plakať a postaviť sa k tomu ako chlap. Je to pravda. Je to pravda, pretože v tomto prípade sa schovávate za mladého chlapca, ktorého ste nechali napospas súdom, aby ho postihovali. Nepodal som trestné oznámenie ja ani žiadny policajt, alebo prokurátor, ktorých tak radi napádate. Podala ho banka. Ja som o tom v tom čase ani nevedel. To znamená, že z tohto uhla pohľadu treba platiť, že stačí sa k problémom vlastných osobných zlyhaní a vlastnej snahy o to, že chcete niekoho popraviť, pošpiniť, oklamať, postaviť ako chlap. A nebyť zbabelec a byť v úkryte a nechať plávať v tomto probléme svojho vlastného asistenta. Myslím, že sa to historicky nestalo, väčšinou vždy, keď niekto bojoval akýmikoľvek zbraňami v tomto parlamente, bol dostatočne odvážny, dostatočne veľký chlap, aby sa za tieto problémy postavil. No a prečo ste klamár, pán poslanec? No klamárom ste preto, pretože v tom návrhu, ktorý ste podali, ste sa dopustili sedemnástich preukázateľných lží, klamstiev, demagógií a rôznych pozmenených informácií. A tak môžme ísť, samozrejme, porade. Môžme ísť, samozrejme, porade. V rámci toho, že ste sa snažili zaútočiť na vedenie ministerstva vnútra aj, samozrejme, na mňa, aby ste mohli zorganizovať tlačové konferencie, aby ste mohli zorganizovať jednotlivé schôdze odvolávaní, ste vždy museli sfalšovať alebo pozmeniť nejakú informáciu. Iste si pamätáte to obľúbené, ktoré často radi používate, „náš človek“. Preukázalo sa to priamo na rokovaní parlamentu, že tá zápisnica bola sfalšovaná. Preukázalo sa to následne vyšetrovaním, že taká nikdy neexistovala a že bola vymyslená. Čiže aby ste mohli niečo povedať a zaútočiť smerom na vedenie ministerstva, potrebujete nutne niečo sfalšovať, lebo pravdivé údaje jednoducho nestačia. To znamená, v tomto prípade ste sfalšovali prvýkrát. V prípade môjho účtu ste to sfalšovali druhýkrát. Viete, na tom účte popri tých číslach, o ktorých vy hovoríte, bolo jedno číslo, ktoré bola platba moja za obchodný podiel. Bola jedna, bola v celistvosti, nebola to žiadna komplikovaná obchodná schéma, ako hovoríte. Bola to skutočne jednoduchá schéma, keby ste mali plnohodnotné ekonomické vzdelanie, vedeli by ste, že to proste tak je (smiech v sále), a jednoducho z toho účtu odišlo 430-tisíc ako celok na účet človeku, ktorý takéto peniaze predtým niekedy do firmy vložil. Jedna k jednej. Jedna k jednej. Veľmi zaujímavé je, v čase, kedy ešte o tej firme hovorili v inom slovníku, vtedy, keď sa im to hodilo, hovorili o tej firme ako firme, ktorá má záporné obchodné imanie, to hovorila pani Remišová aj pán Galko. Záporné obchodné imanie, firma bez majetku, iba obyčajná schránka, cez ktorú pretekajú peniaze. Zrazu je to firma už dnes s lukratívnymi nehnuteľnosťami a výborný, vynikajúci výnosný biznis. Musíte sa sami rozhodnúť. Dovoľte, aby som zacitoval z podania v čase, kedy ste, samozrejme, spochybňovali vždy argumenty podľa toho, ako sa vám to v čase hodilo. Musím sa priznať, že aj ja som niečo zanedbal, a to je predovšetkým vaše dve prvé schôdze. A dnes mi to niektorí novinári vyčítajú, že som mal lepšie komunikovať. Viete, ale úlohy, ktoré vám vyplývajú z vašej pozície, vám tomu niekedy jednoducho bránia, aby ste trávili čas vysvetľovaním nezmyslov. Opäť, keby som mal reagovať napríklad na vašu prvú tlačovku ohľadne toho, že neviem, koľko mám bytov, by som musel zvolať tlačovú konferenciu, minúť na to pol hodinu alebo trištvrte, aby som vysvetlil, že jednoducho pán Rajtár nevie počítať a že číslovka jedna a dva, keď sa sčítajú, sú jednoducho tri, že to mu nič nehovorí. V snahe proste zakaždým niečo vymyslieť a zaútočiť proste sa uchyľuje k absolútnym lžiam. No ale naozaj vtedy bolo predsedníctvo. A každý deň sme riešili, aby Slovensko nemuselo na základe povinných kvót prijímať utečencov. Mali sme úlohy, boli sme stále niekde preč, obhajovali sme naše záujmy, reprezentovali sme Slovensko a snažili sme sa presadiť veci, ktoré sú pre všetkých 5,5 milióna, nie pre jedného opozičného poslanca. A vtedy jednoducho na to čas úplne nebol, dneska vidím, že je, tak sa tomu môžem povenovať. Pani Remišová s pánom Galkom vtedy hovorili, že hodnota firmy sa má oceňovať na základe majetkového princípu. Teda podľa vyhlášky a podľa zákona sa podniku vyčísli z hodnoty jednotlivých zložiek majetku podniku a odpočíta sa hodnota záväzkov. Jak už bolo povedané, v tom čase záväzky boli väčšie ako majetok firmy, a tak tá hodnota by bola nula. Čiže tento asi nebolo možné použiť. Potom povedali, že výnosový princíp, a povedali, že by to malo byť najvýhodnejší princíp pre stanovenie hodnoty podniku. V prípade vstupu investora sa považuje výnosový princíp, a teda že by to malo byť minimálne v päťročnom horizonte, čo má vychádzať z tzv. odčerpateľných zdrojov, niektorí podnikatelia po užívajú výraz EBITDA. To je suma, ktorá vo firme ostáva po odpočítaní nákladov pred zdanením, pred odpismi. No a tá je približne okolo 200-tisíc, tá firma dlhoročne, keď si pozriete FinStat verejne dostupný, dlhoročne robí pravidelne obrat okolo 300-tisíc eur každý rok. A teda keď to vynásobíte piatimi, tak by ste mali dostať číslo, ktoré predstavuje hodnotu podniku. V prípade regulérnej EBITDY je to 5 krát 200-tisíc, čiže milión, keby sme rátali celý obrat bez odpočítania nákladov, tak by to bol jeden a pol. Keď si z toho vyrátate 16 %, dostanete sa k cene, ktorá hovorí, pričom objektívne priznávam, že väčšinou to býva väčšie číslo ako 5 %, 5-ročný horizont je to väčšie číslo, v prípade nehnuteľnosti sa to blíži až k desiatim. Ale aj v tom prípade som zaplatil viacej, ako hovorí hodnota. Na internete nájdete rôzne kalkulačky pre výpočet, pre výpočet hodnoty firmy. To sa hýbe od 600-tisíc do 2,2 mil. eur. Stále platí, že oni si pomýlili, že to je tá suma, ktorú som mal zaplatiť, ale ja som kúpil 16-perecentný podiel, takže z každej sumy musíte vyrátať 16-percentný podiel a všetky tieto sumy sú nižšie ako suma, ktorú som zaplatil. To znamená, neuveriteľná a neustála snaha vracať sa naspäť a odhliadnuc od tej skutočnosti, že jednoducho som zaplatil 430-tisíc eur jednou platbou na zmluvu, ktorá mala dve časti a ktorá proste sa rozdeľovala na nominálnu časť akcií a ich hodnotu a záväzok, ktorý tá firma mala, ktorý musíte prevziať a vyplatiť ho. To znamená, zaplatiť niekomu, kto do tej firmy vložil peniaze, za ktoré sa nakúpil majetok. Nijak ináč. To, že to pán Rajtár nemôže pochopiť, som vysvetlil v predchádzajúcich, predchádzajúcich vetách. Rovnako tak klame v ďalšom návrhu, a nepretržite klame v tom návrhu, stále, že som popieral akékoľvek kontakty s pánom Bašternákom. Na odpoveď novinárov, či poznám pána Bašternáka, som jasne pred rokom a pol odpovedal: „Poznám a niekoľko rokov som ho nevidel.“ A dodnes, tak ako vtedy, aj dnes je to pravda. (Reakcia z pléna.) Áno, áno, pani poslankyňa, ešteže ste mi to pripomenuli, Denník N jeden a pol mesiaca stál a fotil, ako vodím deti do škôlky, či sa náhodou nestretneme, áno, nestretli sme sa, nikdy. To je už, čo je divné, posúďte vy, faktom zostáva, že to, čo som povedal, je pravda aj po jeden a pol roku a platí to o tých piatich rokoch dozadu. To znamená, tak ako vtedy, tak aj dnes hovorím pravdu a aj napriek veľkej snahe Denníka N dokázať opak sa to nepodarilo, lebo to proste je tak, je to jednoducho fakt. Rovnako tak klamal pán Rajtár, že som oklamal celý národ, keď som povedal, že som neprijal peniaze od pána Bašternáka. Ja som peniaze, a zopakujem tú istú odpoveď, ktorú som povedal pred rokom a pol, žiadne peniaze od pána Bašternáka a jeho firiem som ani priamo, ani sprostredkovane nikdy neprijal a to je fakt a to je pravda aj dnes. Aj preto klamete opäť ďalej, pán Rajtár, že by Generálna prokuratúra dnes prešetrovala vaše trestné oznámenie. To nie, že začalo vyšetrovanie. Vy ako opozícia na nás hádžete trestné oznámenia každý deň a tak ste jedno trestné oznámenie podali. Polícia ho po pol roku zastavila, vy ste neboli spokojní, dali ste návrh teda, že nech teda to prešetrí Generálna prokuratúra. Áno, Generálna prokuratúra to prešetrila a potvrdila správnosť záverov polície. Vy ste boli aj tak nespokojní a dali ste to znova prešetriť Generálnej prokuratúre a tá to znova prešetrila a znova to uzavrela s tým, že je to v poriadku. Takže neviem, o akom trestnom stíhaní voči mne, voči mne nikdy vedené trestné stíhanie nebolo ani som nebol obviňovaný. Takže chcete povedať, že je niekto vyšetrovaný, tak vyšetrovaný je vtedy, keď je obvinený. Vtedy je vyšetrovaný. A to je napríklad váš, pán poslanec, teda pán asistent, tak, aby som bol presný. To znamená, v týchto prípadoch to zastavili, a tak neklamte a nezavádzajte verejnosť, lebo nemáte dostatok argumentov. Slabé je to vaše podanie? Je absolútne na vode postavené? Preto musíte klamať? Preto musíte si vymýšľať a hyperbolizovať všetky udalosti? Ešte v januári, ak sa nemýlim, to Generálna prokuratúra potvrdila, že sa to zastavuje. Tak potom neviem, o čom hovoríte. Alebo máte viac informácií, ako má ktokoľvek iný, a potom to riadite vy, ale ja takúto informáciu žiadnu nemám. No, samozrejme, jasne som vysvetlil, že čo bol problém. A ešte k tej vašej obľúbenej dobe kešu. No, je tu v podstate taká tá hlavná vec, že v roku 2010, ´11 a ´12, keď bola vláda Ivety Radičovej, bolo niekoľkokrát navrhované odborníkmi, aby sa limitovali platby v pohotovosti. A samozrejme, že o tom nemôžete vedieť, lebo už som to tu naznačil pred chvíľou v otázke vašich znalostí v tejto oblasti, že sa nikdy peniaze v tých časoch nenosili. To, čo najväčší problém bolo, že sa podpisovali také malé príjmové pokladničné doklady a čo ste na to napísali, to tam proste bolo. A to bol ten hlavný problém. A kto to že zmenil, tento princíp? No druhá vláda Roberta Fica. Okamžite po nástupe sa zlikvidovalo to, čo bolo najväčším nebezpečenstvom pri daňových podvodoch DPH, a to sú práve platby v hotovosti. Nie vy a boli ste vtedy súčasťou vlády Ivety Radičovej, čo rád popierate, boli ste vtedy nominantom, síce vtedy ste hovorili, že žiadnych politických nominantov tam nedáte, ale keďže sme sa dozvedeli, že ste zakladajúci člen SaS a zároveň ste reprezentovali Slovenskú republiku v Slovenskej konsolidačnej, tak zjavne ste boli súčasťou tej vlády a asi ste neboli čisto odborník, ale boli ste politický nominant, keďže ste boli zakladajúci člen SaS. No a z tohto uhla pohľadu platí, že práve vláda Roberta Fica urobila tú hlavnú zmenu. No a keď sme pri tej Slovenskej konsolidačnej, úplne som zabudol, pán Rajtár. Ja už chápem, prečo vy tomu nerozumiete, že ako je divné, keď niekto 100 % pôžičky zaplatí. Viete, lebo keď máte 100-tisícový byt a zoberiete si naňho 100-tisícovú hypotéku – tak jeho hodnota je koľko? No tú hypotéku. Pretože ju musíte vyplatiť. Alebo budete ďalej splácať. No ale pán Rajtár, on v iných sumách predáva pohľadávky. Viete, týždeň po voľbách, lebo rád to tu hovorí, že pred voľbami sme niečo podpísali. Týždeň po voľbách v roku 2012 schválil pán Rajtár ako člen Dozornej rady Slovenskej konsolidačnej predaj pohľadávky vo výške 4,5 mil. eur za 0,38 %, za 18-tisíc eur. Pán Rajtár, jedným vaším rozhodnutím prišlo Slovensko, ktoré malo pohľadávku vo výške 4,5 mil., o viac ako 4 400-tisíc. No to je ako Bašternák čistý, čistý amatér oproti vám! (Smiech v sále.) To mi vysvetlite, pán Rajtár, že ako sa môžte posadiť, keď, ako vysvetlíte svojim voličom, že ste jedným mihnutím, jedným súhlasom člena dozornej rady, v ktorej ste boli od marca 2011 alebo januára 2011 do nejakého júla 2012, ste schválili predaj pohľadávky v hodnote 4,5 mil. za 18-tisíc eur. Ako to chcete vysvetliť svojim voličom, že vy ste ten, ktorý stráži naše peniaze? Ktorý stráži a bráni tomu, aby sa nejaké peniaze niekam pohli? Prečo ste pripravili daňových poplatníkov o 4 mil. svojím rozhodnutím? Nepočul som, že by ste protestovali o tom niekde na tlačovke alebo že by ste podávali trestné oznámenia vtedy. Vtedy, keď proste zástupcovia SaS robili eldorádo na našej vláde, tak vtedy ste boli ticho, nehovorili ste o tom, že niekto tu kúpil pohľadávku za, s 99,6-percentným skontom. Už chápem, že prečo vám je nepochopiteľné, keď ja som kúpil pohľadávku 100 % v takej hodnote. To rozumiem. Prečo ste to urobili? Prečo dnes sa hráte na toho, ktorý tu môže hovoriť všetkým, čo majú robiť a že sa chcú postaviť zlu a že vy ste to dobro? No áno, rozumiem, všetky pohľadávky štátu v momente, keď nastúpite, pán Rajtár, pôjdu za 0,38 %. Tak to je, to je váš prístup k tej dobrej politike, dobrej správnej spoločnosti? Alebo je to tá selektívna demokracia, o ktorej sme sa tu bavili? Pretože len to, čo vám nevyhovuje, to je zlé, ale to, čo robíte vy, to je dobré! Pán Rajtár, pripravili ste tento štát svojím rozhodnutím o 4 mil. A vám je to ešte smiešne. Chápete? To je presne ono. To znamená, schválili ste to? Schválili. Pretože, viete, tam platí také pravidlo v konsolidačnej, že keď sa má predávať pod 20 % hodnoty, musí to dozorná rada schvaľovať, v ktorej pán Rajtár sedel. Alebo to možno bolo celé inak, alebo sa možno zamlčal, alebo tam nebol, alebo niečo podobné, no ale potom ako ten správny investigatívec, za ktorého sa on rád reprezentuje a útočí tu na všetkým, no tak, samozrejme, že ste mali konať. Ak sa vám to zdalo normálne, tak to stačí vysvetliť, prečo je to v poriadku. Viete, a ja aj dneska chápem, aj dnes ste mali tlačovku k pánovi Kočnerovi, viete, ale vy stále hovoríte o tom, že som bol obchodný partner s pánom Bašternákom. To tiež nie je pravda, to je tiež klamstvo. Obchodný partner ste s niekým, keď ste s ním vo firme a podnikáte s ním. Niekedy od niekoho kúpite auto, byt alebo obchodný podiel, to nie je váš obchodný partner. Ale viem, že vy ste mali jedného partnera pri určovaní kandidátky na rok 2010 alebo ´12? A o tom, že ako poslanci budú preverení a budú na kandidátke predsa váš pán predseda, váš predseda vašej strany, ktorej ste zakladajúci člen, radil s pánom Kočnerom. Tak mi povedzte, nesúhlasil s vaším menom pán Kočner, že teraz tak proste ako vyvádzate? Bol ten, že ste mu neboli sympatický? Však sa opýtajte pána Sulíka, ako to bolo s vami, čo na vás hovoril pán Kočner, možno ste sa s ním stretli, aby ste ho presvedčili, že na kandidátku patríte. Nie s nami, nie v našej strane, nie v SNS, nie v MOST-e – HÍD, ani v OĽANO, ani u kotlebovcov sa neradili práve s človekom, preto najviac útočíte, o tom, že kto má byť na kandidátke. (Potlesk.) Pán Rajtár, vy ste za rok a pol urobili toľko zla, že to nevieme dobehnúť, keby sme vládli 50 rokov. (Smiech v sále a potlesk.) To sa nedá, ani keby ste išli oproti. Proste, ale to sú fakty. To si stačí pozrieť proste obchodný register, stačí si pozrieť centrálny register zmlúv a dočítate sa, čo ste poschvaľovali. Vtedy ste sa nechválili, že ste schopný 4,5-miliónovú pohľadávku len tak za 18-tisíc vyhodiť do koša. Ako to vyzerá? Povedzte mi úprimne, takisto ako chcete vysvetliť aj občanom Bratislavy. Napríklad som počul, no, nie je tu pani Nicholsonová, chce kandidovať na primátorku Bratislavy. (Reakcia z pléna.) Výborne, však klebety sú na to, aby boli počuť. Ja by som jej držal palce, samozrejme. Ale pravda je taká, že Richard Sulík a vaša strana dnes reprezentuje fakt, že v roku 2005 predal Richard Sulík alebo člen predstavenstva OLO, predal pozemky svojej vlastnej firme Fax Copy, svojej vlastnej firme, za 37 mil. a už rok nato ich predal za 56. Povedzte mi, ako vysvetlíte obyvateľom Bratislavy, vy ste tuším z Bratislavy, pán Rajtár, ako vysvetlíte obyvateľom Bratislavy, že ste ich okradli o 20 mil.? Možno mohlo byť viacej na posypanie chodníkov, možno mohlo byť viacej na kvalitné autobusové zastávky. Mohlo byť kvalitné na čokoľvek. Prečo SaS-ka so svojím predsedom na čele obrala Bratislavčanov o 20 mil.? To mi vysvetlite. Sám svojej forme. Evidujete niekoho v tejto sále, že by sám svojej firme predal štátny majetok, svojej vlastnej firme, od ktorej dostáva provízie dodnes? Už vieme, za čo tie provízie dodnes pán Sulík dostáva. No za tento fantastický kšeft, kde pripravil Bratislavčanov o 20 mil.! (Potlesk.) Ja chápem, že mnohí novinári sa tým zaoberať nebudú, lebo to je, oni sú na tej strane barikády, na tej správnej. SaS-ka, ona môže robiť takéto obchody. Evidujete niekoho, že by štátny majetok, ešte raz sa vás opýtam, predal svojej vlastnej firme a potom ho speňažil v priebehu roka s 20-miliónovým výnosom? To je fakt, to je pravda. To je vec, ktorú si každý môže ľahko overiť. Ako sa s tým chcete vysporiadať? Tá DNA-čka podvodníctva a zlodejiny v SaS-ke je tak obrovská, že to, čo teraz predvádzajú, toto divadlo, kedy sa snažia neustále každý deň vytvárať kauzy a útočiť na nás, je hlavne preto, aby potom oni mohli povedať, že my môžme. My môžme. Oni to prejavili už v prvý deň, kedy prišli do parlamentu. Pamätáte si kauzu Liberálny dom? Pamätáte si kauzu Liberálny dom? Aj to je smiešne pánovi Rajtárovi. Všimnite si, on sa na každom zlodejstve, čo SaS-ka urobí, baví. To je dobré. To je dobré. No tak pozrite sa, pán Rajtár, takto by som vám to povedal. SaS-ka prišla do vlády a urobila si vlastnú eseročku a rozhodla sa, že všetky peniaze, ktoré bude dostávať od štátu, vyplatí tejto eseročke za nájom, kde členmi boli jednotliví členovia poslaneckého klubu. To znamená sami sebe. Priamo krásne vyprať cez jednu jedinú firmu, to priamo sami sebe dáte. Keby na to neprišli vtedy novinári a nebol z toho škandál, tak by ste krásne všetky peniaze, ktoré by ste dostali od daňových poplatníkov, dali sebe. Nebolo to tak, pani Blahová? Bolo. (Reakcia z pléna.) Bolo, vidíte, no, bolo, no vidíte to. A to je proste fakt. Však to novinári, tí zlí novinári, ktorí píšu iba o nás, to dokonca napísali. To naozaj dokonca napísali. Čiže ja sa ešte k tomu vrátim. Samozrejme, ďalšie klamstvo, žiadny maklér nikdy hodnotu podielu 16,16-percentného neodhadoval a, samozrejme, jeden bol, ktorý odhadoval hodnotu nehnuteľnosti a ten musel po tom, čo toto tvrdil pán Rajtár, vydať opravnú OTS-ku, kde povedal, že všetko, čo, a vtedy tie slová použil pán Matovič, že to sú hrubo zavádzajúce fakty. Musel vydať 
OTS-ku, pretože sám nemohol počúvať, čo ste z jeho viet urobili. A opätovne ste museli niečo sfalšovať, aby ste mali dôvod na to, aby ste mohli útočiť. To už je piate alebo šieste sfalšovanie veci. Čiže nijak inak, iba ako s pozmeňovaním, s falšovaním a demagógiou neviete útočiť. A, samozrejme, už som spomínal, že podľa tých pôvodných návrhov, ktoré ste dávali a kde bolo jasné, podľa čoho sa mala vypočítavať firma, len ste si pomýli, že som nekúpili 100 %, ale len 16, to je toho dôkazom. Lebo podľa tých vašich vlastných návrhov som to kúpil drahšie, ako som mal, čo ma dnes môže trošku hnevať, že som mohol ušetriť. Samozrejme, a úplne najzábavnejšie v tomto samotnom návrhu je fakt, že keď ho predstavil na tlačovke, tak tam bolo 10 vecí, 10 pochybení v tendroch. Ja som to nikdy nehodnotil. Tu pán Grendel sa na mňa tak škaredo pozerá, ale fakt zostáva pravda, že jednoducho to boli tendre, ktoré boli naprieč mojím prvým obdobím, obdobím, keď bol pán Grendel na ministerstve vnútra a potom zase my. A z tých 10 tendrov sme vtedy určili, že 4 boli, ktoré robili oni sami a ktoré mali ten istý problém. Korekcie, nejaké výhrady Úradu pre verejné obstarávanie. Pán Rajtár to stiahol z toho návrhu. Už to dneska v návrhu nie je. Čo nám tým odkázal pán Rajtár? Že tieto veci sú v poriadku. My sme pochybiť mohli, to my môžme robiť chyby, to len vy nesmiete robiť žiadne chyby a vaši úradníci. (Potlesk.) No, len som si to nepozrel úplne dobre, a tak tam predsa ten piaty kus nechal. Tým dokonca ten návrh aj začína. To je vlastne ten register adries. Viete, si musíte pozrieť, zmluva bola podpísaná v lete v roku 2011. Tak mi povedzte, aký som bol minister v tom čase, pán Rajtár? V lete roku 2011? (Reakcia z pléna a potlesk.) Čiže ešte raz. Ja teraz nikoho neobviňujem, ani tých 5 kusov, ani ostatné veci neriešim, kto ako pri tých obstarávaniach postupoval, pretože boli realizované. My sme v tom čase sa bavili, ja som nechal na stole veci a pán nastupujúci minister si mohol vybrať, v čom chce pokračovať, čo chce zastaviť, v čom nechce pokračovať. Niektoré veci dal na ÚVO on sám, aj sa to tam preverilo. No treba povedať, že ten hlavný problém, ktorý bol, by som vymenoval v nasledujúcich bodoch, pretože ony sa vlastne opakovali tým, že mali rovnaký základ. Najhlavnejší problém toho, čo vy hovoríte, dnes nazývate 10-miliónovou pokutou ÚVO – ako môžete tak klamať? Vy viete, že tú pokutu ÚVO neudelil. Viete, že žiadnu pokutu v tomto tendri ÚVO neudelil. Veľmi dobre to viete. Ale to by asi nebolo tak zaujímavé v tých médiách. Viete, naši spin doktori nám poradili, že, hovorte, to nevadí, nikto nebude počúvať vládnu koalíciu, že aká je pravda. Stačí, keď to poviete. Ešte raz, pán Rajtár, ÚVO nám pokutu v týchto tendroch neudelil. Je to jasné, je toto pravda? Je to pravda. Ale pravda, ktorá vám nevyhovuje! Pravda, ktorá vám nevyhovuje, a to je ten najpodstatnejší fakt. Ten najpodstatnejší fakt spočíva v tom, že to obrovské pochybenie a tá manipulácia s tendrom, ktorá bola vykonaná, bola v tom, že úradníčka dostala otázku od uchádzača, že: Prosím vás, čo je to osobný doklad, je možné zaňho považovať, ja neviem, preukaz zdravotného poistenia? A máme to udávať ešte v korunách alebo už v eurách? Lebo to bolo presne na prelome. No a pani úradníčka odpovedala, že, áno, všetko, čo je s fotkou a má nejaké základné náležitosti, bezpečnostné prvky, je osobný doklad a že teda v eurách. No ale chyba je v tom, že zákon hovorí, že keď takú otázku dostanete, mali by ste odpovedať všetkým, aby všetci vedeli, že sa niekto pýtal. Áno, to je pochybenie, vykonali sme ho. Ja som bol minister, nevyhováram sa na tú úradníčku. Je to naša chyba, stalo sa to, reálne. Ak toto je dôvod, prečo ma treba odvolať, nech sa páči. Faktom je, že kvôli takémuto nebol nikto vylúčený, že by nepochopil tento výklad, že čo je euro a teda čo je osobný doklad. Samozrejme, s odstupom času v týchto rokoch sa posudzujú z pohľadu auditu práve otázky korekcií, to znamená zvýšenie alebo zníženie spoluúčasti na jednotlivých projektoch, ktoré takisto boli za našej vlády, za vlády Ivety Radičovej, opätovne za našej vlády, a keď raz možno budete niekedy vládnuť a budú ešte eurofondy, budú aj za vašej. To je princíp výšky spoluúčasti podľa miery, ktorá vyhovuje transparentnosti. Rád by som pripomenul, že ministerstvo vnútra počas môjho pôsobenia vykonalo viac ako 1 500 tendrov. Ak za tých 10 rokov z týchto 1 500 tendrov je týchto 5 problematických, tak je to chybovosť, ktorá je naozaj únosná. Čo je dôležité, že tieto korekcie sa udeľujú nie vždy podľa presne tých pravidiel, o ktorých sa hovorí, a že sú reálne. Napríklad sme dostali korekciu za to, že sme použili najnižšiu cenu, že vyhral ten, kto vyhral s najnižšou cenou. Za to sme dostali korekciu. My vysvetlite teda, som v jednej chvíli prestal rozumieť. Áno, v tom čase bola cena častokrát rozhodujúca. Dnes sa prechádza na tzv. cenu ekonomického cyklu. Dneska tomu radi hovoríme aj hodnoty za peniaze. Skrátka, väčšia kvalita. Môže to byť drahšie, ale nech je to kvalitnejšie. A za to je dnes udelená pokuta. Za to, že niekto vyžadoval odborníkov, ktorí vedeli, sa orientovali v tej problematike, alebo že sme vyžadovali potvrdenie daňového úradu, aby sme nepracovali s niekým, kto je dlžný na daniach. Alebo potvrdenie o tom, že je niekto štatutár, aby sme nerobili so schránkovými firmami. To sú všetko tie základné veci. Nikto nebol na základe toho vylúčený alebo pochybenie, že by to reálne ovplyvnilo nejakým spôsobom súťaž. Čiže z tohto uhla pohľadu je toto, samozrejme, vymyslený dôvod, aby vôbec nejaký, vôbec nejaký existoval. Dokonca sme boli v jednej z tých výčitiek, ktoré sú v tých tendroch, že sme použili elektronickú aukciu, kde súťažili traja a vyhral najlacnejší. Aj tam bola na to korekcia. Je to tak. A práve preto, že sme vedeli, že takýto systém funguje a korekcia nie je pokuta, ale je to iba zvýšenie spoluúčasti, ktorá sa vracia do toho balíka jednotlivých eurofondov na ďalšie čerpanie, tak sme projekty, ktoré sme urobili zo štátneho rozpočtu... (Reakcia z pléna.) Keď vám to nie je jasné, pán starosta, dovoľte, aby som vám to vysvetlil. (Reakcia z pléna.) Nie. Tak ma počúvajte chvíľu a nečítajte si vtipy. Čiže dostanú sa vám peniaze do balíku, vám to presne vysvetľujem, áno. A preto sme sa rozhodli, že projekty, ktoré sme financovali zo štátneho rozpočtu a neboli súčasťou eurofondovej štruktúry, sme si povedali, že tak ich preplaťme. Tak ich nenechajme preplatiť z eurofondov, aby sme mali dostatočný baser, tak sme z korekčných peňazí na ministerstvo vnútra dostali 170 mil. Z korekčných peňazí, pretože korekcií bolo za 457 mil., iste viete, sme 170 mil. načerpali na naše ministerstvo. Tu nám vyčítate, že 20 sa z nich minulo. Čiže 150 mil. je stále ministerstvo v pluse. Dostaneme za to od vás nejaké poďakovanie alebo nejakú odmenu? Asi nie. Sme odvolávaní za to, že máme 150 mil. plus v rámci korekcií. Takže, viete, že je to možné. To sú projekty, ktoré Európska únia skontroluje, pretože sa jej páčia. Napríklad vo vašej obci sme zvýšili bezpečnosť, pretože ste boli vytopení, tým, že sme zmodernizovali techniku vašeho hasičského zboru. Vidíte, bola tam nejaká korupcia? Niečo sme od vás chceli, že tie autá máte? Nikdy nič, pán poslanec. Nedali sme vám autá, pretože ste zo SaS-ky? To nie je pravda. Vôbec nám nezáleží na tom, či starosta je z politickej strany priateľskej alebo nie. Preto, lebo som presvedčený, že Terchová si to zaslúži, že Terchová je častokrát skúšaná. Nerobila vláda Roberta Fica rozdiely v tom, že kto je akej politickej príslušnosti. A preto sme vám aj zrekonštruovali a dali nové auto na to, aby vaši hasiči, ktorí sú, mimochodom, famózni, aby dobre fungovali. A práve tento projekt sa pozdával Európskej únii a rozhodla sa ho preplatiť. Hoci sme ho financovali z našich peňazí dovtedy. A vtedy prišla Únia a povedala, viete čo, to je tak dobrý projekt, že ho chceme preplatiť. Čiastočne, samozrejme, nejaká povinná korekcia, to je vždy, pretože sa to nesúťažilo podľa tých pravidiel, ktoré boli, ale 90 %, tuším, sme dostali preplatené. A to sú tie plusové body. To znamená, za čo nás odvolávate? Teda za čo mne vyslovujete nedôveru? Za to, že sme 150 mil. plus? Za to? No, čiže to je presne tá téma. To sú tie veci, ktoré vy vlastne, samozrejme, prevraciate. A poďme k ďalším veciam. Nemocnica svätého Michala. A to je ďalšie klamstvo, ktoré pán Rajtár povedal. Ono už je ich toľko, že si ich nemôže ani pamätať. V prípade Nemocnice svätého Michala nebol konštatovaný porušený zákon, pán Rajtár, to klamete. Vy ste si pomýlili, že keď povie Nadácia Zastavme korupciu, že sa jej niečo nepáči, že to je hneď súd. A vy vynášate súdy, už vy ste tu odsúdili všetkých. A musím odbočiť na chvíľu. Ma fakt zabáva, keď vy hovoríte o ústave, to je úplne najlepšie. Ako nikto neporušil nikdy ústavu viacej ako SaS-ka. Počnúc osobnými právami, súkromným, bankovými účtami, odpočúvaním, tým všetkým. Vy proste, každý, kto má iný názor ako vy, vy ho proste popravíte. Dáte odpočúvať. Viete, prečo vôbec dal pán Galko odpočúvať toho kamionistu? Dovoľte, aby som tým príbehom na chvíľku odľahčil môj prejav. Bola taká situácia, že pán Galko vystúpil v televíznej relácii a povedal, že: „Viete čo, som minule išiel“, asi ako minister už bol vtedy, „a Fico ma opálil 200 km za hodinu tak, že mi lak opadal.“ Volá sa to, že instant karma. O týždeň nato mi došlo CD od človeka, ktorého poznám. Hovorí: „Vieš čo, skúšal som si svoju novú kameru na aute a taký vládny bavorák okolo mňa prefičal, človeče, všetci sa uhýbali, jak kolky padali pred ním.“ „No tak mi daj to video. To bude zaujímavá téma, som v opozícii, jasné.“ Dal mi to cédečko. Pozrel som si značku auta a hovorím: „Hhh, Krajcer.“ Toto auto kedysi so značkou – pamätám si ako minister vnútra, aké auto má ktorú značku – jazdilo na ministerstve kultúry. No tak som to mal, že rád, samozrejme, ako poslanec sa na túto tému opýtam. A prídem do garáže Národnej rady a vystupuje minister Galko z toho auta. Jáj, tak. Čiže lak opadal na tom aute. Tak som skontroloval, či na tom aute opadal ten lak, jak hovoril v prípade pána Fica. No a potom sme sa stretli v relácii, kde sme mu to premietli, lebo on stále hovoril, že on jazdí pomaly a nepoužíva majáky. Takže bol priamo konfrontovaný s tým, že klame, že absolútne nehovorí pravdu, že jazdí rýchlo a používa majáky. Čo ja mu nevyčítam, ak sa rozhodne šofér ochrany ústavných činiteľov ísť rýchlejšie, pretože je to dôležité pre bezpečnosť ministra obrany, to je v poriadku, je to zákonné, to nie je v rozpore so zákonom. Len on bol ten, ktorý moralizoval, že nesmie nikto jazdiť rýchlo, prečo poslanec Fico jazdí rýchlo. On rýchlo nejazdí a on nepoužíva majáky. Tak sme mu len dokázali, že klamal. Keby sa priznal, v tom nič nie je, pretože on naozaj môže využiť, pretože pre bezpečnosť aktívnu je niekedy dôležité ísť rýchlo a používať majáky. To tak je, je to v zákone. Možno je to niekedy papalášske, ale v zásade je to okej. A vtedy mu všetci povedali, že Kaliňák má tajnú službu, tajnú paralelnú službu v opozícii, ktorá ho sleduje a špehuje. A vtedy – vlastne ešte jeden prípad, to si povieme inokedy, ten je tiež veľmi zábavný – a vtedy sa vlastne rozhodol, že okolo neho musia byť všetko vozidlá paralelnej tajnej služby Roberta Kaliňáka. A išiel teda autom zjavne pomaly a trištvrte hodinu za nimi išiel kamión a zjavne asi aj odbočil zrejme niekde takisto za ním, keď odbáčal on. (Smiech v sále.) A jak sa hovorí v tom filme Fantozzi: „Po dvoch hodinách intenzívního pátraní pojal nejasné podozření“. (Smiech v sále.) Viete, keď hľadáte, keď mal všetky tie chleby, tam hľadal, že či teda tá jeho žena je s tým pekárom. „A pojal nejasné podozření“, že šofér kamiónu je súčasťou paralelnej služby, tajnej, Roberta Kaliňáka. A preto ho dal okamžite telefónom odpočúvať. A po dvoch týždňoch, pán premiér to trochu prehnal, po dvoch týždňoch, nebolo to po mesiaci, po dvoch týždňoch mu referovali teda, že z ich znalostí dostupných spravodajských Kaliňák nevie po maďarsky a tento vodič inak ako po maďarsky nehovoril. (Smiech v sále.) Čiže aby sme vedeli, lebo ja sa až tak strašne nebavím na tom, že čo stačí na to, aby členovia SaS-ky porušili, zlomili a znásilnili Ústavu Slovenskej republiky, je tento fakt. Je tento fakt. (Reakcia z pléna.) Voľba Generálnej prokuratúry bude určite na rade aj dnes. Nikto viac neznásilnil ústavu historicky, a to teda bol Lexa iný bojovník, ako SaS, či pri voľbe Generálnej prokuratúry napriek rozhodnutiu Ústavného súdu, to je ten najväčší problém, ktorý dali. Už bol vyhlásený rozsudok, len formálne nebol doručený. Len formálne nebol doručený. Tak narýchlo zvolali schôdzu, aby mohli hlasovať po porade, samozrejme, v kauze Sasanka na raňajkách, ako povedal pán poslanec Tomáš, presne po tej, po tej porade. Odpočúvali, prenasledovali, vyberali bankové účty. Vlastne vy stále hovoríte, že ste bankár, pán Rajtár, no možno viacej vám prináleží slovíčko, že bankový lupič. (Smiech v sále.) To je možno lepšie pomenovanie. Vy máte toľko pochybení a zlyhaní, ktoré ste vykonali za ten krátky čas, že analyzovať tu prípady, aby ste mohli napísať ten dôvod, museli ste ísť do tendra z roku 2008, pred tromi volebnými obdobiami. Viete, pán poslanec, áno, vtedy tá vec s výbušninou, vy si to už nepamätáte a nepamätá si to dokonca ani pán poslanec Vašečka, či kto to mal k tomu takú pripomienku, to v dobrom hovorím, nebol dôvod to, že sa to stalo. Dôvod, ktorým, kvôli ktorému ma vtedy odvolávali na návrh vtedy opozičného poslanca pána Lipšica, bolo to, že pán Lipšic mi vyčítal, že som nereagoval tri dni. Gabo, dobre si pamätám? (Rečník sa obrátil s otázkou na spravodajcu.) Že som nereagoval tri dni, že to bola chyba, že sme vlastne tri dni nereagovali, hoci sme mali. To bol hlavný dôvod na odvolanie. No lenže potom prišli voľby, ktoré určili, kto koľko hlasov dostane presne, a tie to rozhodli. Potom prišli ďalšie voľby v roku 2012, ktoré takisto nejakým spôsobom niečo rozhodli, a potom prišli voľby v roku 2016. Troje volieb je od tých vecí, o ktorých vy hovoríte, pán poslanec Rajtár. Troje volieb. Tak to už v akom musíte byť probléme, že musíte vyťahovať tieto typy vecí?! A poviem, pán Vašečka, keď tak stále útočíte na pána premiéra. Pán Vašečka, vy ste mali toľko hlasov, čo pán premiér? Že nie? Dohodneme sa spoločne konsenzom v tejto sále, že zo všetkých 150 poslancov, pretože pán premiér kandidoval ako poslanec, získal najviac hlasov z celej snemovne. Že? Ja si myslím, že určitú mieru úcty k tomu, že aj on je poslanec, hoci má splývajúci mandát, prejaviť môžme, má také isté práva, ako máte vy. Také isté práva. A, samozrejme, želám každému, aj vám raz, pán poslanec, aby ste niekedy toľko hlasov získali. Tu sú poslanci v tejto sále, ktorí sa inak ako na chrbte inej politickej strany do tohto parlamentu ešte nedostali. Sedí vedľa vás. (Smiech v sále.) No, takže ja by som to celé zhrnul. O, prepáčte, vrátim sa k sv. Michalovi. Čiže my sme urobili chybu, že sme nerozdelili súťaž. No my sme ju rozdelili. My sme rozdelili napriek tomu, že sme povedali v roku 2008, že táto nemocnica bude stáť 50 mil. a na ňu sme tie peniaze vyčlenili. A povedali sme, že chceme postaviť prvú nemocnicu, novú, funglovú, od roku 1989. Potom prišla vláda Ivety Radičovej a peniaze, ktoré si nasporila vtedy nemocnica, sa rozdelili medzi ministerstvo vnútra a ministerstvo obrany. Pán poslanec Galko ich chcel použiť na nákup tých gúm, viete, ktoré nakúpil, nakúpil pneumatiky do rezortu na auto, ktoré nemajú. To mi povedzte, pán Rajtár, o čom toto svedčí? Že kúpite pneumatiky rozmeru a veľkosti na auto, ktoré nemáte. Ako sa tento nákup volá? Poraďte mi. Ja dokonca naozaj, vy ste hovorili, že celá kniha by mohla byť z mojich zlyhaní, no tak to je dostatočne možné, ale z vašich zlyhaní za rok a pol by bola skutočne turecká telenovela. Nekonečná. (Potlesk.) Vždy, ako prídeme k nejakej téme, tak si na nejakú z týchto vašich vecí spomeniem. Viete, prečo ma dal odpočúvať pán Galko, prečo novinárov dal odpočúvať? Pretože som si dovolil materiál, ktorý mi prišiel, na ktorom bolo vlastnou rukou napísané pánom Galkom, aby niekomu dal 2-miliónový tender na rekonštrukciu počítačových sietí bez súťaže, a to som odovzdal novinárke a to mal potrebu pán Galko vedieť, čo sa s tým deje. A keď potom ten spis stratila pani novinárka, tak som sa s ňou trošku pohádal. Všetci ste čítali môj súkromný rozhovor s novinárkou, čo je tiež v ústave napísané, že sa nesmie také robiť, nielenže sa to nesmie odpočúvať, ale ani čítať. (Reakcia z pléna.) Ľudské práva teraz, pán Dostál, v pohode, keďže sa jedná o nás, tak my ľudské práva nemáme. (Smiech v sále. Reakcia z pléna.) Ani som nepočul vašu reakciu, keď jeden z poslancov, k nemu sa tiež ešte dostanem, používal môj národnostný pôvod ako súčasť kritiky. Keď chcete byť autentický, a ja si vážim veľa vašej práce, ktorú robíte, napriek tomu, že sme politickí súperi a hádame sa pravidelne, to sedí, o tom je demokracia. Ale mali by ste mať rovnaký meter na všetky veci. A teraz sa bavíme o tom, čiže vždy, keď príde nejaká téma, vždy nás napadne ďalšia vec, ktorú ste vyviedli. Tie papiere ja vám požičiam, lebo vám nebudú stačiť na to všetko, čo ešte vám poviem, lebo naozaj je toho strašne veľa. Takže vráťme sa k tej nemocnici. V rámci tej nemocnice sme ju rozdelili na dve časti, na stavebnú... (Smiech v sále.) Pán poslanec, ďakujem pekne. Na stavebnú a na vybavenie nemocnice. Je taká smernica, ktorá hovorí, európska (rečník hľadá smernicu, listujúc v papieroch), hneď vám ju prečítam, len čo ju nájdem, niekde ju tu v papieroch, samozrejme, mám a môžem z nej aj citovať v najhoršom, že v prípade, ak je predmet zákazky komplikovaný a mohol by byť, mohlo by byť – a, tu je, je to smernica Európskej únie z roku 2014 o verejnom obstarávaní: „Obstarávateľ má povinnosť rozhodnúť o nerozdelení zákazky na časti, ak by predstavoval vážne riziko ohrozenia riadneho plnenia“, to znamená tzv. integrácie všetkých vecí naraz. Už z toho, že sme rozdelili zákazku na dve časti, na stavebnú a na vybavenie, sme mali obrovský problém, pretože sa muselo prekladať množstvo vedení, pretože umiestnenie tých strojov finálne sa nedalo dopredu odhadnúť, ktoré vyhrajú a ako budú vyzerať a aké napojenie bude treba. Už to bol prvý problém. A po tom, čo vlastne si rozdelili tie peniaze a stiahli sa naspäť, sme v rekordnom čase dokázali nemocnicu postaviť a sprevádzkovať, sprevádzkovať, za dva týždne sa celá nemocnica presťahovala a začala fungovať. Dnes patrí v hodnotení zákazníkov medzi najlepšie. Už veľakrát vyhrala prvé miesto v oblasti všeobecných nemocníc. A som rád, že sme mohli Starému Mestu v Bratislave poskytnúť nemocnicu, ktorá dokáže aspoň trochu pomôcť veľmi zaťaženým oddeleniam Univerzitnej nemocnice. Aj preto, keďže záujem je obrovský, musíme túto nemocnicu, samozrejme, rozširovať. A v tomto prípade na nás zaútočila Nadácia pre Zastavme korupciu. Majitelia tejto nadácie majú už svoju politickú stranu, majú svoj denník, čiže robia politiku, v poriadku, sme zvyknutí. Ale pristihli sme ich pri tom, pri obrovskom klamstve, kedy povedali, že vychádzali z analýzy Inštitútu zdravotnej politiky. To je jedna z vecí, ktorá momentálne naozaj veľmi dobre funguje pod pánom ministrom Druckerom a ktorá zabezpečuje, aby obstarávanie medicínskej techniky išlo výrazne dolu. Aj za to by ste mohli niekedy tiež poďakovať, pretože po rokoch konečne urobil tú reformu, ktorá vlastne znížila tieto ceny. A táto analýza hovorila jasnou rečou, že sme kúpili dobre. Že sme dokonca kúpili lepšie ako zahraničie, ako v Amerike. Našu magnetickú rezonanciu, keďže je jediná na Slovensku, naše cétečko, ktoré je tiež jediné na Slovensku, je mimoriadne kvalitné a mimoriadne výkonné, kúpili v niektorých štátoch o 300-400-tisíc drahšie, aj v tých najtransparentnejších Spojených štátoch. A jediná kritika, ktorá potom prišla od Denníka N, bolo, že to je síce pravda, že dobre kupovali, Denník N, pán Rajtár, Denník N napísal, že sme dobre kupovali, nepredražene, ale že chyba je, že prečo Kaliňák obyčajnú všeobecnú nemocnicu vybavil tak kvalitnou diagnostickou technikou. No vám poviem jednoducho. Preto, lebo viem, že najbližšie peniaze, ktoré nemocnica zarobí, a bude tu nejaká iná vláda, si rozdelia na kupovanie gúm, ktoré nepasujú na žiadne auto, tak preto. (Smiech v sále.) Tak preto. Pretože treba úprimne povedať, že v prípade tejto nemocnice sa kupovalo posledné cétečko v roku ´97, čiže pred 20 rokmi. A teda predstava, že o 20 rokov bude najbližšia šanca to znovu vymeniť, je treba kúpiť niečo kvalitné, aby to postupom rokov, ako technika kvalitnie, ešte stále spĺňala vysoké štandardy. A ja som veľmi hrdý na to, že môže poskytovať diagnostickú prácu táto nemocnica v najvyššej kvalite, v najvyššej slovenskej kvalite. A tak teda platí, že jednak sme dodržali cenu z roku 2008, že stála 50 mil., to je prvé, väčšina projektov sa predraží, ako iste viete. A po druhé, že Inštitút zdravotnej politiky jednoznačne napísal, že sme kúpili dobre, efektívne a lacno. Takže opätovne klamete a vymýšľate si. Problém je v tom, že musíte klamať, lebo neviete nájsť reálne argumenty, nič iné vám neostáva. No a to isté platí o IKEI, to je ako úplne najväčšia a najzábavnejšia story. Najväčšie klientske centrum na Slovensku, a mimochodom sme robili prie..., nie my, ale robil sa prieskum spokojnosti zákazníkov s klientskymi centrami, je 90 % všetkých ľudí. Niekedy ste niečo spravili pre ľudí také, že by s tým 90 % ľudí bolo spokojných? Ja som rád, že vy ste nespokojný, patríte možno k tým 10 %. Ale ten zvyšok je spokojný. Vy si nepamätáte, čo za ťažký problém bolo vybaviť si doklady, ktoré stratíte. Už v roku 2008 sme začali budovať jednotné kontaktné centrá, ktorými sme vymieňali na digitálnom princípe všetky doklady, a pokračovali sme neskôr, že dnes prídete na klientske centrum a čakáte výrazne menej. Ja tu mám dokonca aj čísla v rámci, aby som bol úplne presný, aby som nezavádzal (rečník listuje v materiáli), v rámci celej tejto reformy ESO napríklad bolo obslúžených pred spustením Klientskeho centra v Bratislave 290-tisíc zákazníkov klientov, našich občanov. Po spustení po celoročnej prevádzke nového klientskeho centra Klientske centrum v Bratislave obslúžilo 525-tisíc zákazníkov, takmer dvojnásobok. O 40 % narástlo vybavenie ľudí. Čo to znamená? Viacej strácame občianske alebo viacej staviame, alebo? Nie. Proste je to príjemnejšie. A mnoho umožnili sme to, aby na jednom mieste sa vybavovali veci, to znamená všetci tí, ktorí v Bratislave pracujú a nemajú tu trvalý pobyt, si môžu napríklad doklady vybaviť v Bratislave, nemusia kvôli tomu si brať dovolenku a cestovať domov. To sú konkrétne výsledky. A keďže, samozrejme, výstavba takéhoto obrovského klientskeho centra trvá a chceli sme ho urobiť, tak sme pripravili, vybrali sme budovu, ktorá tomu vyhovuje. Povedali sme tri mesiace pred začiatkom rokovania, zvolali sme novinárov, oslovili sme poslancov, túto budovu plánujeme zameniť. Plánujeme ju zameniť za túto sumu, dnes vieme, že je to 825 eur za meter štvorcový. Nová zrekonštruovaná budova za 825 eur na meter štvorcový. Ceny kancelárskych priestorov v Bratislave sú dnes okolo 2 000, aby som nezavádzal, v čase výmeny boli okolo 1 300, takže o viac ako o 40 % sme boli pod cenou. Vyzval som novinárov, poslancov, opozičných, všetkých, prosím vás pekne, viete nájsť lepšiu alternatívu, ako sme my našli starý obchodný dom IKEA? Dva mesiace sme čakali na to, či dá niekto návrh. Všetci usúdili, áno, toto je najsprávnejšia cesta, sú tam najlepšie parkoviská, viac ako 500 parkovacích miest, je to najlepší priestor, je to dobrá cena, nespochybniteľná. A tak sme to urobili. V rámci zámennej zmluvy sme chceli, aby niektoré časti budovy nám, samozrejme, prispôsobili. To znamená, pán Rajtár, ja chápem, že vy tomu nerozumiete, ale jedna z vecí je, ak mám obstarávať, môžem obstarávať rekonštrukciu na niečom, čo mi patrí, nie na niečom, čo mi nepatrí. Nemôžem obstarávať na cudzej budove, lebo v tom čase patrila im. Úrad pre verejné obstarávanie povedal: Tak ste to mali zahrnúť do ceny nájmu. A my mu povieme: A to by ako tá cena nájmu vyzerala, 150 eur na meter štvorcový? A čo my sme samovrahovia? Spor medzi nami a ÚVO-m je v tom, že oni tvrdia, že mali sme to dať do ceny nájmu, že mala byť na tú krátku dobu, kedy sme to prenajali, mala byť cena kľudne aj 300 eur na meter. Ale to by sa nedalo vysvetliť! Viete si predstaviť, čo by tu rozprával pán Rajtár? Tak sme povedali, tak nám vyčíslite cenu, ktorú potrebujete na to, aby sa mohla zrekonštruovať. A keďže on bol majiteľ budovy, kto iný môže rekonštruovať ako majiteľ budovy? To na konci dňa uznalo aj ÚVO a povedalo, že teda dobre, že im sa to síce nepozdáva, ale tu hádku my budeme mať ďalej na súde. A to je proste fakt a to je pravda. A teraz kvôli tomu, že my sme postavili naozaj najmodernejšie klientske centrum, ktoré vy ste nepostavili a my hej, tak ja rozumiem tej forme žiarlivosti, ktorú máte. Ale ja nehovorím, že to je moja zásluha. Je to zásluha ľudí, ktorí na tom pracovali. Minister je vždy iba ten, ktorý vlastne sa snaží vytvoriť podmienky, aby ľudia mohli tieto nádherné projekty uskutočniť. Ani nemocnicu som nepostavil ja, postavila ju samotná akciová spoločnosť. Ja som bol len rád, že sme mohli zohnať financovanie na tú nemocnicu. To je všetko, čo som v tom ja urobil. Ale rád sa budem podieľať, som súčasťou toho tímu a nebudem hovoriť, že úradníčka je zodpovedná za to, že zabudla poslať mail, nie, je to určite aj moja zodpovednosť. Ale práve preto sme sa na to pripravili aj tými 150 miliónmi do plusu. A teraz na záver vlastne, už viem, že sa tešíte, verím, že som nebol dlhý, by som chcel, by som chcel niekoľko vecí, ktoré potvrdzujú vašu absolútnu neprofesionalitu. Naozaj som sa pobavil, lebo vznikla tieňová vláda, neviem, či ste si všimli, SaS-ka tvrdí, že si nevšimla, ale myslím, že OĽANO vytvorilo tieňovú vládu. (Smiech v sále.) Táto tieňová vláda mala jednu z vecí a takto vyzerá tá atmosféra na Slovensku, takto ju vytvárate. Vy máte nevyhnutú potrebu hovoriť stále, všetci kradnú, všetci sú teroristi, mafiáni, neviem čo všetko. Keď sme pri tých mafiánoch, ešte sa pristavím, o vás povedal pán prezident, že ste mafián, pán Rajtár, s tým by ste niečo mali robiť. Ak si pamätám, som hovoril, v televízii hovoril pán prezident, že proste také spôsoby, ktoré vyberajú tajné veci na svetlo, sú mafiánske. A to ste presne spravili vy, pán Rajtár, ako prvý mimochodom, aby som bol úplne presný. Takže človek, o ktorom povie prezident, že je mafián, to už, myslím si, že je veľmi, veľmi dôležité. No, skrátka, naša tieňová vláda urobila jednu z prvých tlačových konferencií o tom, že táto vláda opätovne kradne. Táto vláda kradne a že teda nakúpila predražené lokomotívy o 15 mil. Registrovali ste mnohí túto novú obrovskú kauzu, pán poslanec Heger a pán poslanec Marosz, teraz neviem, ktorý z nich je tieňový minister hospodárstva. (Reakcia z pléna.) Obidvaja? (Smiech v sále. Reakcia z pléna.) Však ja sa dostanem, však ja sa len pýtam, aby som vám nepoplietol funkcie. (Smiech v sále.) Nerád by som vám poplietol funkcie. (Potlesk a smiech v sále.) Takže dobre. V každom prípade sú nejakým spôsobom, oni dvaja robili bombastickú tlačovku a toto je celé, toto je jeden ukážkový príklad toho, akým sa snaží opozícia útočiť vlastne na vládu. A povedali, 15 mil. to predražili. Češi majú lacnejší a výhodnejší nákup. Že mali použiť nákup, mali si zobrať úver, päť veľkých pochybení, ktorých sa dopustilo vedenie, tuším, ŽSSK, teda Železničnej spoločnosti Slovenska. Čo to musí byť za masaker neodbornosti, že denník SME, nie my, denník SME ich zhovadil spôsobom, ktorý je, že vlastne prvé, čo by mala tieňová vláda urobiť, je odstúpiť. (Smiech v sále a potlesk.) Tu je ten článok (rečník zobral do rúk noviny, ukazujúc ich plénu), prečítajte si, je hrozne zaujímavý. To ja som bol šokovaný... (Reakcia z pléna.) Buď sa... (Reakcia z pléna.) Áno, pardon, prepáčte, ja neukazujem, prepáčte budem citovať, áno... (Prerušenie vystúpenia predsedajúcim.)